Die Vulkaniese Sewe Kruine of Vulkaniese Sewe Spitse is die hoogste vulkane op elk van die sewe kontinente, nes die Sewe Kruine die hoogste bergspitse op elke kontinent is. Om al sewe kruine uit te klim is 'n bergklimuitdaging, wat die eerste keer in 1999 voorgestel is. Twee van die Vulkaniese Sewe Kruine is ook onder die Sewe Kruine: Kilimandjaro en Elbroes, wat as vulkane beskou word, is die hoogste bergspitse op hulle onderskeie kontinente. Vanweë verskillende vertolkings van kontinentale grense (geologies, geografies, geopolities) bestaan verskeie definisies vir die hoogste kruine per kontinent asook die getal kontinente. Die getal van sewe kontinente wat in dié artikel gebruik word, is geskoei op die kontinentmodel wat in Wes-Europa en die Verenigde State gebruik word. Die kontinente word geologies en geografies bepaal, nie geopolities nie. Nog 'n komplikasie in die vasstelling van die hoogste vulkaniese kruine is die definiëring van wat presies 'n vulkaan is en hoeveel topografiese prominensie dit moet hê om te kan kwalifiseer in vergelyking met enige nabygeleë, nievulkaniese pieke.